সরকার মাসুদ    মাথার ওপরকার মৃদু মৃদু গুড়গুড়  আর দূর জঙ্গলের ভেতর-আঁধারে পাখা মেলা ময়ূরের  রঙের ঝর্ণা_ তার হাসিখুশি মুড  আমাকে নিয়ে যায় ছেলেবেলার মাঠে;  ভীষণ জলফুটবল খেলা চলছে সেখানে  খেলা আজও থামছে না!  ওই খেলা থামবে না কোনোদিন।    আজ বেলা হলো অনেক  এ জীবনে ভয়ানক ঘৃণা-ভালোবাসা হলো  দিন আলোকিত হতে হতে আঁধার ঝাঁপিয়ে নামলো কবিভাবনায়;  আজ তোমার আমার ভাব  নাতিশীতোষ্ণ  ঘন বর্ষার দিনে!    সিসার আকাশের নিচে রঙ-তামাশার কথা হবে কি আবার?  ভেজা দাঁড়কাকের ঔদাস্য নিয়ে চুপচাপ বসে আছে  রসিক শালিক!  তারা বসে থাক,  আকাশ ফুটো করে অবিরাম বৃষ্টি পড়ছে পড়ূক  ব্যাঙের ছাতা নিয়ে আমি ঠিকই বেরিয়ে যাবো যেখানে যাবার।